ഇനി ഓവല് വാര് ഓവല്: ഇന്ത്യഇംഗ്ലണ്ട് ടെസ്റ്റ് പരന്പരയിലെ നാലാം മത്സരം ഇന്നുമുതല് ഓവലില്. ലോര്ഡ്സിലെ വിജയത്തിനു ലീഡ്സില് പകരംവീട്ടിയ ഇംഗ്ലണ്ട് മത്സരം ജയിച്ച് അഞ്ചു മത്സര പരന്പരയില് മേധാവിത്വം സ്ഥാപിക്കാനാണു ലക്ഷ്യമിടുന്നത്. കരുത്തിന്റെ കാര്യത്തില് ഒരു പടി മുന്നില് നില്ക്കുന്നതും ഇംഗ്ലണ്ട് തന്നെ. എന്നാല്, ലോര്ഡ്സില് ജയിച്ചതുകൊണ്ടുമാത്രം അടുത്ത മത്സരം വിജയിക്കില്ലെന്നും ഹെഡിംഗ്ലിയില് തോറ്റതുകൊണ്ട് അടുത്ത മത്സരം തോല്ക്കുമെന്നു പറയാനാകില്ലെന്നുമാണ് ഇന്ത്യന് നായകന് വിരാട് കോഹ്ലിയുടെ പക്ഷം.ഉപനായകന് അജിന്ക്യ രഹാനെയുടെ മോശം ഫോമും ഓഫ്സ്പിന്നര് രവിചന്ദ്രന് അശ്വിനെ പ്ലെയിംഗ് ഇലവനില് ഉള്പ്പെടുത്തണമെന്ന മുറവിളിയുമാണു കോഹ്ലിയുടെ മുന്നിലുള്ള പ്രധാന പ്രതിസന്ധി. മുറവിളികള്ക്കു ചെവി കൊടുക്കുന്നവനല്ല ഇന്ത്യന് നായകന്. പക്ഷേ ബാറ്റിംഗ് നിരയില് കാര്യങ്ങള് അത്ര പന്തിയല്ലെന്ന് അദ്ദേഹത്തിനു നല്ല ബോധ്യമുണ്ടാകും. മധ്യനിരയിലെ മൂന്നു വന്പന്മാര് കോഹ്ലി, ചേതേശ്വര് പൂജാര, രഹാനെ പരന്പരയില് ഇതുവരെ ഫോം കണ്ടെത്തിയിട്ടില്ല. ലീഡ്സിലെ 91 റണ്സിന്റെ ഇന്നിംഗ്സ് പൂജാരയ്ക്കു തുണയാകുന്പോള് രഹാനെയുടെ കാര്യം അങ്ങനെയല്ല. ലോര്ഡ്സില് വിജയമുറപ്പിച്ച 61 റണ്സിന്റെ നിര്ണായക ഇന്നിംഗ്സും രഹാനെയ്ക്കു തുണയാകില്ല. അദ്ദേഹത്തിന് ഒരവസരംകൂടി ലഭിച്ചേക്കാം. എന്നാല് രഹാനെയുടെ ബാറ്റിംഗിലെ സ്ഥിരതയില്ലായ്മ ടീമിനെ സാരമായി ബാധിച്ചിട്ടുണ്ടെന്നതു യാഥാര്ഥ്യം. ഏഴാം നന്പറില് കളിക്കുന്ന രവീന്ദ്ര ജഡേജയാകട്ടെ മൂന്നു മത്സരങ്ങളില്നിന്നു നേടിയതു രണ്ടു വിക്കറ്റ് മാത്രം, കാര്യമായ ബാറ്റിംഗ് പ്രകടനവുമില്ല. ലോകത്തിലെ ഏറ്റവും മികച്ച സ്പിന്നറായ ആര്. അശ്വിന്റെ പ്രാധാന്യം ഇവിടെയാണ്. അശ്വിന് വന്നാല് ജഡേജ പുറത്താകും. നാലു പേസര്മാരോടുള്ള കോഹ്ലിയുടെ ഇഷ്ടം പരിഗണിച്ചാല് ഇഷാന്ത് ശര്മയ്ക്കു പകരം ശാര്ദുല് ഠാക്കൂറിനെ ഉള്പ്പെടുത്തി വാലറ്റത്തിനു കരുത്തു പകരാനും ശ്രമമുണ്ടാകും. പരന്പരയില് നൂറ് ഓവറിലേറെ പന്തെറിഞ്ഞ ജസ്പ്രീത് ബുംറയുടെയും മുഹമ്മദ് ഷമിയുടെയും ജോലിഭാരം സംബന്ധിച്ചുള്ള കോഹ്ലിയുടെ വാക്കുകള് പരിഗണിച്ചാല് അദ്ഭുതങ്ങളും പ്രതീക്ഷിക്കാം. ഇന്ത്യയുടെ കാര്യം വിടുക അതിലേറെ കോഹ്ലിയെ ആശങ്കപ്പെടുത്തുന്നത് ഇംഗ്ലീഷ് നായകന് ജോ റൂട്ടിന്റെ ഫോമാണ്. ഹാട്രിക് സെഞ്ചുറിയടക്കം അഞ്ഞൂറിലേറെ റണ്സാണു പരന്പരയില് റൂട്ട് അക്കൗണ്ടിലാക്കിയത്. അശ്വിന് വന്നാല് റൂട്ട്അശ്വിന് പോരാട്ടം എന്ന രീതിയില് ചര്ച്ചകള് വഴിമാറും. മടങ്ങിയെത്തിയ ഡേവിഡ് മലാന് മികച്ച ഫോമിലാണ്. ക്രിസ് വോക്സും മാര്ക് വുഡും ജയിംസ് ആന്ഡേഴ്സന്റെ ജോലിഭാരം കുറയ്ക്കും. ഭാര്യയുടെ പ്രസവവുമായി ബന്ധപ്പെട്ടു ടീമില്നിന്നു പിന്മാറിയ ഉപനായകന് ജോസ് ബട്ലര്ക്കു പകരം ജോണി ബെയര്സ്റ്റോ വിക്കറ്റ് കീപ്പറുടെ ചുമതലയേറ്റെടുക്കും. മോയിന് അലിയാണു പുതിയ വൈസ് ക്യാപ്റ്റന്.പ്രസിദ്ധ് കൃഷ്ണ സ്ക്വാഡില് പേസ് ബൗളര് പ്രസിദ്ധ് കൃഷ്ണയെ ഓവല് ടെസ്റ്റിനുള്ള ഇന്ത്യന് സ്ക്വാഡില് ഉള്പ്പെടുത്തി. പരന്പരയുടെ തുടക്കം മുതല് സ്റ്റാന്ഡ്ബൈ ലിസ്റ്റിലുള്ള പ്രസിദ്ധ്, ഇന്ത്യന് ടീമിനൊപ്പം ഇംഗ്ലണ്ടിലുണ്ട്. മാര്ച്ചില് ഇംഗ്ലണ്ടിനെതിരേ ഏകദിന അരങ്ങേറ്റം കുറിച്ച പ്രസിദ്ധ് ഇതുവരെ ടെസ്റ്റ് കളിച്ചിട്ടില്ല. ബുംറ, ഷമി, ഇഷാന്ത്, ഉമേഷ് യാദവ്, ശാര്ദുള് ഠാക്കൂര്, മുഹമ്മദ് സിറാജ് എന്നീ പേസര്മാര് ടീമിലുള്ളപ്പോഴാണു പ്രസിദ്ധിനെയും ഉള്പ്പെടുത്തുന്നത്.